Άλφρεντ Κλάαρ

Ο Άλφρεντ Κλάαρ (), λογοτεχνικό ψευδώνυμο του Άαρον Καρπέλες, (7 Νοεμβρίου 1848, Πράγα - 4 Νοεμβρίου 1927, Βερολίνο) ήταν Αυστριακός - Τσέχος ιστορικός λογοτεχνίας, δημοσιογράφος και θεατρικός συγγραφέας, εβραϊκής καταγωγής. Ήταν ένας από τους γερμανόφωνους συγγραφείς της Πράγας.  

 Βιογραφικά στοιχεία 
Ο Άλφρεντ Κλάαρ γεννήθηκε το 1848 στην Πράγα, βασίλειο της Βοημίας, εκείνη την εποχή τμήμα της Αυστριακής Αυτοκρατορίας. Καταγόταν από εβραϊκή οικογένεια αλλά το 1887 ασπάστηκε τον καθολικισμό. Αρχικά σπούδασε νομική στο Πανεπιστήμιο της Βιέννης, αλλά τα ενδιαφέροντά του επικεντρώνονταν αποκλειστικά στον λογοτεχνικό τομέα και συνέχισε τις σπουδές του στην ιστορία της λογοτεχνίας, τη φιλοσοφία και τις πολιτικές επιστήμες. Εργάστηκε ως κριτικός θεάτρου και τέχνης, καθώς και ως συντάκτης, σε γερμανόφωνες εφημερίδες στην Πράγα. Παράλληλα, δίδασκε ιστορία της λογοτεχνίας στο Γερμανικό Τεχνικό Πανεπιστήμιο στην Πράγα και από το 1898 ήταν καθηγητής γερμανικής λογοτεχνίας (είχε λάβει το διδακτορικό του στη Λειψία το 1886).

Το 1899 εγκαταστάθηκε στο Βερολίνο, όπου δίδαξε στο Τεχνολογικό Ινστιτούτο Βερολίνου (σήμερα Τεχνολογικό Πανεπιστήμιο) και συνεργάστηκε ως αρθρογράφος σε γερμανικές εφημερίδες και από το 1901 έως το 1912 ως κριτικός θεάτρου. Ήταν πρόεδρος της Ένωσης Κριτικών Θεάτρου του Βερολίνου, που ιδρύθηκε τον Δεκέμβριο του 1913. 

Στο συγγραφικό του έργο περιλαμβάνονται μελέτες για το θέατρο και βιογραφίες συγγραφέων καθώς και δικά του θεατρικά έργα. Οι σύγχρονοι κριτικοί τον επαίνεσαν για την πολυμάθειά του αλλά και για τη γλωσσική και υφολογική του δύναμη, με τα οποία μετέδιδε επιστημονική εκπαίδευση.  

Ο δεύτερος γάμος του Άλφρεντ Κλάαρ ήταν με την Γερμανίδα ηθοποιό του θεάτρου και του βωβού κινηματογράφου Πάουλα Έμπερτι.  Η κόρη τους Μαριάν Κλάαρ (1905-1994) έζησε πολλά χρόνια στην Ελλάδα όπου εργάστηκε ως καθηγήτρια γερμανικών και βοηθός του βυζαντινολόγου Νίκου Α. Βέη και ήταν συλλέκτρια ελληνικών παραμυθιών και λαϊκής λογοτεχνίας και μεταφράστρια κλέφτικων τραγουδιών από τη συλλογή του Νικολάου Πολίτη και άλλων νεοελληνικών κειμένων. 

Ο Άλφρεντ Κλάαρ πέθανε το 1927 στο Βερολίνο. 

 Έργα 
μικρογραφία|Ο Άλφρεντ Κλάαρ με τη δεύτερη σύζυγό του Πάουλα Έμπερτι και τον γιο του, 1906.

 1873: Die Litteratur des Auslandes (Ξένη λογοτεχνία) 
 1876: Die fahrenden Komödianten (Οι περιοδεύοντες κωμικοί, κωμωδία) 

 1883–1884: Das moderne Drama, dargestellt in seinen Richtungen und Hauptvertretern (Το σύγχρονο δράμα, τάσεις και κύριοι εκπρόσωποι, 3 τόμοι)
 1888: Der Empfang (Η δεξίωση, θεατρικό έργο) 
 1890: Diskretion (Διακριτικότητα, κωμωδία) 
 1891: Grillparzer als Dramatiker (Ο Γκριλπάτσερ ως δραματουργός)
 1891: Wer schimpft, der kauft  (Αυτός που καταριέται, αγοράζει, κωμωδία) 
 1899: Börne's Leben und Wirken (Η ζωή και το έργο του Μπέρνε) 
 1902: Wir und die Humanität (Εμείς και η ανθρωπότητα)
 1909: Uriel Acosta. Leben und Bekenntnisse eines Freidenkers (Ουριέλ ντα Κόστα. Η ζωή και οι εξομολογήσεις ενός ελεύθερου στοχαστή)
 1910: Die Krisis der Tragödie  (Η κρίση της τραγωδίας, δύο τόμοι)
 1910: Schauspiel und Gesellschaft (Θέατρο και κοινωνία)
 1921: Probleme der modernen Dramatik (Προβλήματα του σύγχρονου θεάτρου)
 1922: Ludwig Fulda. Leben u. Lebenswerk. (Λούντβιχ Φούλντα. Η ζωή και το έργο του) 
 1926: Spinoza. Sein Leben und seine Lehre (Σπινόζα. Η ζωή και οι διδασκαλίες του)
 Παραπομπές 

Κατηγορία:Τσέχοι θεατρικοί συγγραφείς
Κατηγορία:Αυστριακοί δημοσιογράφοι
Κατηγορία:Αυστριακοί κριτικοί του θεάτρου
Κατηγορία:Αυστριακοί βιογράφοι
Κατηγορία:Εβραίοι λογοτέχνες
Κατηγορία:Γερμανόφωνοι λογοτέχνες της Πράγας